CELEX: 32021D2057
Language: el
Date: 2021-11-24 00:00:00
Title: Εκτελεστική απόφαση (ΕΕ) 2021/2057 της Επιτροπής της 24ης Νοεμβρίου 2021 για τη θέσπιση της ισοδυναμίας, με σκοπό τη διευκόλυνση του δικαιώματος ελεύθερης κυκλοφορίας εντός της Ένωσης, των πιστοποιητικών COVID-19 που εκδίδονται από τη Δημοκρατία της Σινγκαπούρης με τα πιστοποιητικά που εκδίδονται σύμφωνα με τον κανονισμό (ΕΕ) 2021/953 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

25.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 420/129
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/2057 ΤΗΣ ΕΠΙΤΡΟΠΗΣ
         της 24ης Νοεμβρίου 2021
         για τη θέσπιση της ισοδυναμίας, με σκοπό τη διευκόλυνση του δικαιώματος ελεύθερης κυκλοφορίας εντός της Ένωσης, των πιστοποιητικών COVID-19 που εκδίδονται από τη Δημοκρατία της Σινγκαπούρης με τα πιστοποιητικά που εκδίδονται σύμφωνα με τον κανονισμό (ΕΕ) 2021/953 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/953 του Ευρωπαϊκού Κοινοβουλίου και του Συμβουλίου, της 14ης Ιουνίου 2021, σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) με σκοπό να διευκολυνθεί η ελεύθερη κυκλοφορία κατά τη διάρκεια της πανδημίας της COVID-19 (1), και ιδίως το άρθρο 8 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2021/953 θεσπίζει πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (στο εξής: ψηφιακό πιστοποιητικό COVID της ΕΕ), για τη διευκόλυνση της άσκησης του δικαιώματος ελεύθερης κυκλοφορίας των κατόχων τους κατά τη διάρκεια της πανδημίας της COVID-19. Συμβάλλει επίσης στη διευκόλυνση της σταδιακής άρσης των περιορισμών στην ελεύθερη κυκλοφορία που εφαρμόζονται από τα κράτη μέλη, σύμφωνα με το δίκαιο της Ένωσης, για τον περιορισμό της διασποράς του SARS-CoV-2, με συντονισμένο τρόπο.
                  
               
                     (2)
                  
                  
                     Ο κανονισμός (ΕΕ) 2021/953 επιτρέπει την αποδοχή πιστοποιητικών COVID-19 που χορηγούνται από τρίτες χώρες για πολίτες της Ένωσης και τα μέλη των οικογενειών τους, εφόσον η Επιτροπή διαπιστώνει ότι τα εν λόγω πιστοποιητικά COVID-19 εκδίδονται σύμφωνα με πρότυπα που πρέπει να θεωρούνται ισοδύναμα με εκείνα που θεσπίζονται δυνάμει του εν λόγω κανονισμού. Επιπλέον, σύμφωνα με τον κανονισμό (ΕΕ) 2021/954 του Ευρωπαϊκού Κοινοβουλίου και του Συμβουλίου (2), τα κράτη μέλη εφαρμόζουν τους κανόνες που προβλέπονται στον κανονισμό (ΕΕ) 2021/953 στους υπηκόους τρίτων χωρών οι οποίοι δεν εμπίπτουν στο πεδίο εφαρμογής του εν λόγω κανονισμού και οι οποίοι παραμένουν ή διαμένουν νόμιμα στην επικράτειά τους και έχουν δικαίωμα να ταξιδεύουν σε άλλα κράτη μέλη σύμφωνα με το δίκαιο της Ένωσης. Ως εκ τούτου, τυχόν συμπεράσματα ισοδυναμίας της παρούσας απόφασης θα πρέπει να ισχύουν για τα πιστοποιητικά εμβολιασμού κατά της νόσου COVID-19 και διαγνωστικού της ελέγχου που χορηγούνται από τη Δημοκρατία της Σινγκαπούρης σε πολίτες της Ένωσης και τα μέλη των οικογενειών τους. Ομοίως, βάσει του κανονισμού (ΕΕ) 2021/954, τα εν λόγω συμπεράσματα ισοδυναμίας θα πρέπει να ισχύουν, επίσης, για τα πιστοποιητικά εμβολιασμού και διαγνωστικού ελέγχου για τη νόσο COVID-19 που χορηγούνται από τη Δημοκρατία της Σινγκαπούρης σε υπηκόους τρίτων χωρών που παραμένουν ή διαμένουν νόμιμα στην επικράτεια των κρατών μελών, υπό τους όρους που καθορίζονται στον εν λόγω κανονισμό.
                  
               
                     (3)
                  
                  
                     Στις 26 Ιουλίου 2021 η Δημοκρατία της Σινγκαπούρης διαβίβασε στην Επιτροπή λεπτομερείς πληροφορίες σχετικά με την έκδοση διαλειτουργικών πιστοποιητικών εμβολιασμού κατά της νόσου COVID-19 και διαγνωστικού της ελέγχου σύμφωνα με το σύστημα που φέρει τον τίτλο «HealthCerts». Η Δημοκρατία της Σινγκαπούρης ενημέρωσε την Επιτροπή ότι θεωρεί ότι τα πιστοποιητικά της COVID-19 εκδίδονται σύμφωνα με ένα πρότυπο και ένα τεχνολογικό σύστημα που είναι διαλειτουργικά με το πλαίσιο εμπιστοσύνης που θεσπίστηκε με τον κανονισμό (ΕΕ) 2021/953 και επιτρέπουν την επαλήθευση της γνησιότητας, της εγκυρότητας και της ακεραιότητας των πιστοποιητικών. Ως προς αυτό, η Δημοκρατία της Σινγκαπούρης ενημέρωσε την Επιτροπή ότι τα πιστοποιητικά COVID-19 που εκδίδονται από τη Δημοκρατία της Σινγκαπούρης σύμφωνα με το σύστημα «HealthCerts» περιέχουν τα δεδομένα που ορίζονται στο παράρτημα του κανονισμού (ΕΕ) 2021/953.
                  
               
                     (4)
                  
                  
                     Η Δημοκρατία της Σινγκαπούρης ενημέρωσε, επίσης, την Επιτροπή ότι δέχεται πιστοποιητικά εμβολιασμού και διαγνωστικού ελέγχου που εκδίδονται από τα κράτη μέλη της ΕΕ και τις χώρες του ΕΟΧ, σύμφωνα με τον κανονισμό (ΕΕ) 2021/953. Επιπλέον, η Δημοκρατία της Σινγκαπούρης ενημέρωσε την Επιτροπή ότι θα αντιμετωπίζει τους κατόχους ψηφιακών πιστοποιητικών COVID της ΕΕ που εκδόθηκαν κατόπιν διαγνωστικού ελέγχου και εμβολιασμού ισότιμα με τους κατόχους πιστοποιητικών διαγνωστικού ελέγχου και εμβολιασμού που εκδίδονται από τη Δημοκρατία της Σινγκαπούρης. Ειδικότερα, η Δημοκρατία της Σινγκαπούρης επιβεβαίωσε ότι τα ψηφιακά πιστοποιητικά COVID της ΕΕ που εκδόθηκαν κατόπιν διαγνωστικού ελέγχου θα γίνονται δεκτά ως έγκυρη απόδειξη αρνητικού διαγνωστικού ελέγχου πριν από την αναχώρηση για ταξιδιώτες. Η Δημοκρατία της Σινγκαπούρης ανέφερε ότι, μετά την έκδοση της παρούσας απόφασης, οι κάτοχοι ψηφιακών πιστοποιητικών COVID της ΕΕ που εκδόθηκαν κατόπιν εμβολιασμού θα είναι επιλέξιμοι για διαφοροποιημένα ως προς τον εμβολιασμό μέτρα ασφαλούς διαχείρισης στη Σινγκαπούρη για 30 ημέρες χωρίς πρόσθετα πιστοποιητικά εμβολιασμού.
                  
               
                     (5)
                  
                  
                     Ειδικότερα, η Δημοκρατία της Σινγκαπούρης ενημέρωσε την Επιτροπή ότι αναγνωρίζει όλα τα εμβόλια που έχουν ολοκληρώσει τη διαδικασία καταχώρισης στον κατάλογο έκτακτης χρήσης του Παγκόσμιου Οργανισμού Υγείας, καθώς και τα εμβόλια που έχουν εγκριθεί στο πλαίσιο του ειδικού διαύλου πρόσβασης για την πανδημία της Σινγκαπούρης. Η Σινγκαπούρη θα δέχεται επίσης εμβόλια εγκεκριμένα στο πλαίσιο του ειδικού διαύλου πρόσβασης για την πανδημία. Όσον αφορά τους διαγνωστικούς ελέγχους, η Δημοκρατία της Σινγκαπούρης ενημέρωσε την Επιτροπή ότι δέχεται τα πιστοποιητικά διαγνωστικού ελέγχου ως απόδειξη του καθεστώτος μόλυνσης ή μη του ταξιδιώτη, αλλά αυτό δεν συνεπάγεται επί του παρόντος άρση των ταξιδιωτικών περιορισμών. Η άρση αυτή αποτελεί ζήτημα των πολιτικών της Σινγκαπούρης για την υγεία στα σύνορα. Επιπλέον, η Σινγκαπούρη δεν αμβλύνει επί του παρόντος τις απαιτήσεις στα σύνορα για τους αναρρώσαντες ταξιδιώτες.
                  
               
                     (6)
                  
                  
                     Στις 30 Σεπτεμβρίου 2021, κατόπιν αιτήματος της Δημοκρατίας της Σινγκαπούρης, η Επιτροπή διενήργησε τεχνικές δοκιμές που απέδειξαν ότι τα πιστοποιητικά εμβολιασμού κατά της νόσου COVID-19 και διαγνωστικού της ελέγχου εκδίδονται από τη Δημοκρατία της Σινγκαπούρης σύμφωνα με ένα σύστημα —το «HealthCerts»— το οποίο είναι διαλειτουργικό με το πλαίσιο εμπιστοσύνης που θεσπίστηκε με τον κανονισμό (ΕΕ) 2021/953 και επιτρέπει την επαλήθευση της γνησιότητας, της εγκυρότητας και της ακεραιότητάς των εν λόγω πιστοποιητικών. Η Επιτροπή επιβεβαίωσε επίσης ότι τα πιστοποιητικά εμβολιασμού κατά της νόσου COVID-19 και διαγνωστικού της ελέγχου που εκδίδονται από τη Δημοκρατία της Σινγκαπούρης σύμφωνα με το σύστημα «HealthCerts» περιέχουν τα αναγκαία δεδομένα.
                  
               
                     (7)
                  
                  
                     Επιπλέον, η Δημοκρατία της Σινγκαπούρης ενημέρωσε την Επιτροπή ότι θα εκδίδει διαλειτουργικά πιστοποιητικά εμβολιασμού για τα εμβόλια κατά της νόσου COVID-19. Στα εμβόλια αυτά περιλαμβάνονται επί του παρόντος τα Comirnaty και Spikevax.
                  
               
                     (8)
                  
                  
                     Η Δημοκρατία της Σινγκαπούρης ενημέρωσε επίσης την Επιτροπή ότι θα εκδίδει διαλειτουργικά πιστοποιητικά διαγνωστικού ελέγχου μόνο για τις δοκιμασίες ενίσχυσης νουκλεϊκών οξέων και για τις ταχείες δοκιμασίες αντιγόνων που παρατίθενται στον κοινό και επικαιροποιημένο κατάλογο ταχειών δοκιμασιών αντιγόνων για τη νόσο COVID-19 ο οποίος συμφωνήθηκε από την επιτροπή υγειονομικής ασφάλειας, που συστάθηκε με το άρθρο 17 της απόφασης αριθ. 1082/2013/ΕΕ του Ευρωπαϊκού Κοινοβουλίου και του Συμβουλίου (3), με βάση τη σύσταση του Συμβουλίου της 21ης Ιανουαρίου 2021 (4).
                  
               
                     (9)
                  
                  
                     Επιπλέον, η Δημοκρατία της Σινγκαπούρης ενημέρωσε την Επιτροπή ότι δεν εκδίδει διαλειτουργικά πιστοποιητικά ανάρρωσης.
                  
               
                     (10)
                  
                  
                     Επιπλέον, η Δημοκρατία της Σινγκαπούρης ενημέρωσε την Επιτροπή ότι, όταν οι φορείς ελέγχου στη Σινγκαπούρη επαληθεύουν πιστοποιητικά, τα δεδομένα προσωπικού χαρακτήρα που περιλαμβάνονται σε αυτά θα υποβάλλονται σε επεξεργασία μόνο προκειμένου να επαληθευτεί και να επιβεβαιωθεί ο εμβολιασμός, το αποτέλεσμα των διαγνωστικών ελέγχων ή η ανάρρωση του κατόχου, και δεν θα διατηρούνται στη συνέχεια.
                  
               
                     (11)
                  
                  
                     Ως εκ τούτου, πληρούνται τα αναγκαία στοιχεία για να εξαχθεί το συμπέρασμα ότι τα πιστοποιητικά εμβολιασμού κατά της νόσου COVID-19 και διαγνωστικού της ελέγχου που εκδίδονται από τη Δημοκρατία της Σινγκαπούρης σύμφωνα με το σύστημα «HealthCerts» πρέπει να θεωρούνται ισοδύναμα με τα πιστοποιητικά που εκδίδονται σύμφωνα με τον κανονισμό (ΕΕ) 2021/953.
                  
               
                     (12)
                  
                  
                     Κατά συνέπεια, τα πιστοποιητικά COVID-19 που εκδίδονται από τη Δημοκρατία της Σινγκαπούρης σύμφωνα με το σύστημα «HealthCerts» θα πρέπει να γίνονται δεκτά υπό τους όρους που προβλέπονται στο άρθρο 5 παράγραφος 5 και στο άρθρο 6 παράγραφος 5 του κανονισμού (ΕΕ) 2021/953.
                  
               
                     (13)
                  
                  
                     Για να μπορέσει να εφαρμοστεί η παρούσα απόφαση, η Δημοκρατία της Σινγκαπούρης θα πρέπει να συνδεθεί με το πλαίσιο εμπιστοσύνης για το ψηφιακό πιστοποιητικό COVID της ΕΕ που θεσπίστηκε με τον κανονισμό (ΕΕ) 2021/953.
                  
               
                     (14)
                  
                  
                     Για την προστασία των συμφερόντων της Ένωσης, ιδίως στον τομέα της δημόσιας υγείας, η Επιτροπή μπορεί να κάνει χρήση των εξουσιών της προκειμένου να αναστείλει ή να καταργήσει την παρούσα απόφαση, εάν δεν πληρούνται πλέον οι όροι του άρθρου 8 παράγραφος 2 του κανονισμού (ΕΕ) 2021/953.
                  
               
                     (15)
                  
                  
                     Προκειμένου να συνδεθεί η Δημοκρατία της Σινγκαπούρης, το συντομότερο δυνατόν, με το πλαίσιο εμπιστοσύνης για το ψηφιακό πιστοποιητικό COVID της ΕΕ που θεσπίστηκε με τον κανονισμό (ΕΕ) 2021/953, η παρούσα απόφαση θα πρέπει να αρχίσει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
                  
               
                     (16)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε βάσει του άρθρου 14 του κανονισμού (ΕΕ) 2021/953,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τα πιστοποιητικά εμβολιασμού κατά της νόσου COVID-19 και διαγνωστικού της ελέγχου που εκδίδονται από τη Δημοκρατία της Σινγκαπούρης σύμφωνα με το σύστημα «HealthCerts» αντιμετωπίζονται, για τον σκοπό της διευκόλυνσης του δικαιώματος ελεύθερης κυκλοφορίας εντός της Ένωσης, ως ισοδύναμα με εκείνα που εκδίδονται σύμφωνα με τον κανονισμό (ΕΕ) 2021/953.
         
         
            Άρθρο 2
            Η Δημοκρατία της Σινγκαπούρης συνδέεται με το πλαίσιο εμπιστοσύνης για το ψηφιακό πιστοποιητικό COVID της ΕΕ που θεσπίστηκε με τον κανονισμό (ΕΕ) 2021/953.
         
         
            Άρθρο 3
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 24 Νοεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 211 της 15.6.2021, σ. 1.
         
            (2)  Κανονισμός (ΕΕ) 2021/954 του Ευρωπαϊκού Κοινοβουλίου και του Συμβουλίου, της 14ης Ιουνίου 2021, σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) όσον αφορά υπηκόους τρίτων χωρών που παραμένουν ή διαμένουν νόμιμα στις επικράτειες κρατών μελών κατά τη διάρκεια της πανδημίας της COVID-19 (ΕΕ L 211 της 15.6.2021, σ. 24).
         
            (3)  Απόφαση αριθ. 1082/2013/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013, σχετικά με σοβαρές διασυνοριακές απειλές κατά της υγείας και για την κατάργηση της απόφασης αριθ. 2119/98/ΕΚ (ΕΕ L 293 της 5.11.2013, σ. 1).
         
            (4)  Σύσταση του Συμβουλίου, της 21ης Ιανουαρίου 2021, σχετικά με κοινό πλαίσιο για τη χρήση και την επικύρωση ταχειών δοκιμασιών αντιγόνων και την αμοιβαία αναγνώριση αποτελεσμάτων δοκιμασιών για τη νόσο COVID-19 στην ΕΕ (ΕΕ C 24 της 22.1.2021, σ. 1).